寫真自贊五首  其一
作者：黄庭堅
朝代：宋

paragraphs: 飲不過一瓢，食不過一簞。
田夫亦不改其樂，而夫子不謂之能賢，何也。
顔淵當首出萬物，而奉以四海九州。
而享之若是，故曰人不堪其憂。
若余之於山澤，魚在深藻。
鹿得豐草，伊其野性則然。
蓋非抱陸沈之屈，懷迷邦之寶。
既不能詩成無色之畫，畫出無聲之詩。
又白首而不聞道，則奚取於似摩詰爲。
若乃登山臨水，喜見清揚。
豈以優孟爲孫叔敖，虎賁似蔡中郎者耶。